धार्मिक उन्माद को एक नया नाम सांप्रदायिकता देकर भी धर्मों को बाइज्ज़त बरी कराया जाता रहा है। अपना देश आज़ादी के पहले और बाद में भी बँटवारे के दर्द से अधिक इसी के दर्द को समेटे घावों को सहलाता रहा है। साबरमती ट्रेन से लेकर समूचे गुजरात को चपेट में लेने वाली आग के गड़े मुर्दे न भी उखाड़ें तो भी हाल में आपने देश में मुज़फ्फर नगर और पुणे की घटनाएँ केवल और केवल धर्मांधता की देन हैं। केवल हमारा ही देश नहीं पाकिस्तान, बांग्लादेश, अफगानिस्तान, म्यानमार, इजराइल, फिलिस्तीन,मिश्र, सीरिया, लेबनान और ईराक आदि न जाने कितने राष्ट्र आज भी धर्म की आग और उसकी आँच को कम नहीं कर पा रहे हैं। यह बात दीगर है कि इसमें दोषी कौन है और निर्दोष कौन पर धर्म की आँच में हर इन्सान और उसकी इंसानियत ही झुलस रही है। ईराक पर आए संकट को हल करने के राजनीतिक और कूटनीतिक प्रयास निष्फल हो रहे हैं। युद्ध ही एक मात्र रास्ता शेष है लेकिन यह भी स्थायी समाधान नहीं कहा जा सकता क्योंकि यह भी शिया-सुन्नी के समीकरणों पर लड़ा जा रहा है। इन्हें कौन समझाए, "तू जला वो भी गलत था, मैं जला ये भी ग़लत। हौसला वो भी गलत था, हौंसला ये भी ग़लत।"